**Váci Mihály**

*(Nyíregyháza, 1924. december 25—Hanoi, 1970. április 16.)*

Sok példát tudunk rá, hogy anyakönyvi szülőhelye mellett vagy helyett fogadott szülehelye is lehet valakinek. A fordítottja ritkább, de olyan is van, vagyis amikor egy település fogad valakit fiává, s tisztel, szeret, mintha édes gyermeke volna. Valami ilyesmi történt Tiszaszalkán Váci Mihállyal.

A költő mindössze egyszer járt a faluban még a hatvanas években. A jó hangulatú író-olvasó találkozó azonban olyan maradandó emlékeket hagyott a résztvevőkben, hogy újjáépített művelődési házukat és könyvtárukat a költő halála után róla nevezték el, s ettől kezdve minden évben Váci Mihály Emléknapok rendezésével emlékeznek a névadóra. Ezeken az emléknapokon előadások hangzanak el, író-olvasó találkozókra, szavalóversenyekre és irodalmi vetélkedőkre kerül sor. A rendezvény-sorozat elindítója és legfőbb támogatója Fábián Zoltán volt, de szinte kezdettől fogva részt vett az eseményeken Ratkó József, Czine Mihály és Antal Miklós is.

Az egyre rangosabbá váló irodalmi napok sorából különösen a tizedik, az 1984-es emelkedett ki, amelyre a költő születésének 60. évfordulója alkalmából került sor. Ekkor avatták fel Tiszaszalkán, a művelődési ház előtt Váci Mihály szobrát, Sebestyén Sándor alkotását. Az elhangzott beszédek a két nappal később Nyíregyházán rendezett emlékülés előadásaival együtt később külön kötetben is megjelentek.

Lásd még: Nyíregyháza.

Irodalom:

Váci Mihály emléknapok Tiszaszalkán és Nyíregyházán 1984. december 8-án és 10-én.

Nyíregyháza, 1986.

/Katona Béla: Szabolcs-Szatmár-Bereg irodalmi topográfiája, II. Ajaktól Zsurkig Nyíregyháza : Jósa Múz. 1996./